KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Nisfruttaw aħjar il-benefiċċji tal-miżuri ambjentali tal-UE: nibnu l-fiduċja permezz ta’ għarfien u rispons aħjar /* COM/2012/095 final */





KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Nisfruttaw aħjar il-benefiċċji tal-miżuri ambjentali tal-UE: nibnu l-fiduċja permezz ta’ għarfien u rispons aħjar Introduzzjoni L-ideat ippreżentati f’din il-Komunikazzjoni jwieġbu għat-talba tal-Kunsill Ambjent ta' Diċembru 2010 biex l-Istati Membri u l-Kummissjoni jsaħħu u jtejbu l-implimentazzjoni u l-infurzar tal-leġiżlazzjoni ambjentali tal-UE sabiex jitjieb l-istat tal-ambjent u jkunu żgurati kundizzjonijiet ekwi. L-istħarriġ tal-Eurobarometer fl-2008 u l-2011 dwar l-attitudnijiet taċ-ċittadini Ewropej lejn l-ambjent ikkonferma li għall-biċċa l-kbira taċ-ċittadini ambjent b’saħħtu huwa importanti għall-kwalità tal-ħajja tagħhom daqs l-ekonomija u l-fatturi soċjali. Madankollu, l-Istat u l-Prospetti tal-Ambjent Ewropew tal-2010 maħruġa mill-Aġenzija Ewropea għall-Ambjent (AEA), jikkonfermaw li "l-UE tidher li tinsab imwaħħla f'għadd ta' xejriet status quo u li qabdu triq ’l isfel li qed jimxu lil hinn, minflok lejn, is-sostenibbiltà". Kif tista' ssir inverżjoni f'dawn ix-xejriet? Bl-eċċezzjoni tal-ħamrija, l-ambjent tagħna huwa diġà s-suġġett ta’ leġiżlazzjoni ambjentali estensiva tal-UE, li ħafna minnha ilha stabbilita, u għalhekk l-isfida prinċipali issa hija waħda ta' implimentazzjoni effettiva. Żewġ kwistjonijiet huma mill-aktar evidenti: kemm għandna għarfien dwar l-istat tal-ambjent u kif inhu salvagwardjat; u modi effettivi ta’ kif nittrattaw il-problemi fil-prattika. L-għarfien huwa diġà estensiv fuq kwistjonijiet bħal-livelli tat-tniġġis tal-arja urbana u l-kwalità tal-ilma għall-għawm. F’oħrajn, bħall-bijodiveristà u l-użu tal-art, dan mhuwiex komplut. Barra minn hekk, huwa diffiċli li wieħed ikollu stampa kompluta jekk irridu nkunu nafu b'mod preċiż kif l-implimentazzjoni qed issir f'reġjun, belt jew raħal. Filwaqt li spiss huma ta’ għajnuna, l-ilmenti li jaslu għand il-Kummissjoni u l-petizzjonijiet sottomessi lill-Parlament Ewropew huma sors ta’ informazzjoni mhux kompluta. L-analiżi u l-konsultazzjoni mwettqa fil-qafas tal-preparazzjonijiet tas-7 Programm ta' Azzjoni Ambjentali juru b'mod ċar li t-tisħiħ u t-titjib tal-implimentazzjoni jistgħu jiġu kkunsidrati bħala objettiv ta' prijorità tal-politika ambjentali Ewropea fih innifsu. L-ambizzjoni ta’ din il-komunikazzjoni hija li teżamina mezzi ta’ għajnuna għall-Istati Membri biex jiksbu approċċ sistematiku komplut fil-ġbir u t-tixrid tal-għarfien u rispons aħjar għal problemi fil-prattika. L-aċċess effettiv għall-ġustizzja huwa neċessarju iżda mhux suffiċjenti, għalhekk qed jiġi propost li nħarsu wkoll lejn l-ispezzjonijiet u s-sorveljanza, il-mekkaniżmi tal-ilmenti u l-formalizzazzjoni tas-sħubiji biex niżguraw l-implimentazzjoni. L-ideat ippreżentati jimmiraw li jikkumplimentaw il-kontenut ta’ komunikazzjoni tal-2008 dwar is-suġġett[1] u, filwaqt li jiffukaw fuq l-ispeċifiċitajiet tal-liġi ambjentali kif aċċennat permezz tal-Konvenzjoni Aarhus[2], huma ispirati mill-Komunikazzjoni tal-2007, “Ewropa tar-Riżultati”[3], li tenfasizza l-importanza ta’ iktar trasparenza fil-livell tal-UE u tosserva li “f’ċerti każi min jilmenta jista' jsaħħaħ id-drittijiet tiegħu direttament fil-livell nazzjonali b'mod aktar effiċjenti.”[4] Ir-rispons għal din il-Komunikazzjoni se jikkontribwixxi għall-preparazzjonijiet tas-7 Programm ta’ Azzjoni Ambjentali. Jista’ jwassal ukoll sabiex jiġu proposti miżuri speċifiċi mill-Kummissjoni msejsa fuq valutazzjonijiet tal-impatt fejn meħtieġ. Meta leġiżlazzjoni timmira lejn objettivi oħrajn flimkien ma’ dawk ambjentali (eż. il-leġiżlazzjoni dwar l-enerġija), il-proposti stipulati hawn jistgħu jkunu jeħtieġu li jiġu ssupplimentati minn dispożizzjonjiet speċifiċi, b’mod partikolari dwar ir-relazzjonijiet ma’ ċerti partijiet interessati. Għalfejn hija importanti l-implimentazzjoni kif suppost L-implimentazzjoni mdewma jew mhux adegwata għandha ħafna konsegwenzi negattivi. Finalment din tagħmel ħsara lill-ambjent u lis-saħħa tal-bniedem, tiġġenera inċertezza regolatorja għall-industrija u tqajjem dubju dwar il-kundizzjonijiet ekwi tas-Suq Uniku. L-ispejjeż ta’ rimedju fit-terminu ta’ żmien twil – pereżempju għat-tindif ta’ siti illegali tal-iskart u r-restawr ta’ ħabitats li saritilhom il-ħsara – jistgħu jkunu ferm ogħla mill-ispejjeż ta’ prevenzjoni. Huwa stmat li l-ispejjeż tan-nuqqas ta’ implimentazzjoni tal-leġiżlazzjoni attwali jammontaw għal madwar EUR 50 biljun fis-sena[5]. Dawn huma marbuta mhux biss mal-impatti ambjentali iżda wkoll dawk tas-saħħa tal-bniedem. Pereżempju, bejn 20 % u 50 % tal-popolazzjoni Ewropea tgħix f’żoni fejn il-kwalità tal-arja tmur kontra l-valuri tal-limiti Ewropej u l-ispejjeż annwali stmati f’termini ta’ nefqa għas-saħħa jew jiem ta’ ħidma mitlufa jammontaw għal biljuni ta’ euro. F’termini ta’ benefiċċji, l-istrateġija Ewropa 2020 tosserva li sorsi ġodda ta' tkabbir jiddependu b'mod kritiku fuq l-investiment fl-għarfien u l-innovazzjoni. Hekk kif l-industrija ambjentali tal-UE hija stmata li għandha introjtu annwali li jaqbeż it-EUR 300 biljun, l-inċertezzi dwar il-possibbiltajiet, perkorsi u skadenzi għall-implimentazzjoni jistgħu jfissru spejjeż sinifikanti f’termini ta’ opportunitajiet mitlufa[6]. B’mod aktar speċifiku, l-implimentazzjoni sħiħa tal-leġiżlazzjoni tal-UE dwar l-iskart hija stmata li tiġġenera 400,000 impjieg u għandha spejjeż netti li huma ta' EUR 72 biljun fis-sena inqas mix-xenarju alternattiv fejn ma ssirx implimentazzjoni[7]. Fl-istess waqt, il-metodi innovattivi jew imtejba joffru l-prospett ta’ piż amministrattiv imnaqqas u kundizzjonijiet aktar ekwi billi jagħmlu t-teħid ta' deċiżjonijiet aktar informat kif ukoll aktar rigoruż, prevedibbli u koerenti. Għaliex l-UE trid ittejjeb l-għarfien dwar l-implimentazzjoni L-għarfien dwar l-implimentazzjoni jkopri, fuq naħa waħda, l-istat tal-ambjent u, fuq in-naħa l-oħra, il-miżuri amministrattivi kollha meħtieġa u oħrajn intenzjonati li jipproteġuh u jtejbuh. Il-liġijiet ambjentali tal-UE fihom regoli li jiġġeneraw informazzjoni, perżempju rekwiżiti dwar il-monitoraġġ tal-kwalità tal-arja, kif ukoll regoli li jesiġu informazzjoni li għandha ssir disponibbli għall-pubbliku aktar mifrux. Matul l-aħħar għaxar snin il-mod ta’ kif l-għarfien ġie strutturat u użat ġie msaħħaħ, parzjalment permezz ta' reviżjoni tad-Direttiva dwar l-Aċċess għall-Informazzjoni[8], l-adozzjoni tad-Direttiva INSPIRE[9], il-ħidma skont il-Komunikazzjoni tal-Kummissjoni Lejn Sistema ta' Informazzjoni Ambjentali Kondiviża (SEIS) tal-2008[10] u l-użu miżjud tat-teknoloġiji tal-informazzjoni u l-komunikazzjoni (ICT) fil-livell tal-UE u dak nazzjonali. Madankollu, l-għarfien dwar l-implimentazzjoni jibqa' problematiku. Pereżempju, mhuwiex dejjem sempliċi li nidentifikaw malajr id-dispożizzjonijiet ta’ liġi nazzjonali li jikkorrispondu għal dispożizzjoni eżistenti ta’ direttiva. L-isforzi ta’ monitoraġġ mhumiex uniformi madwar l-Ewropa u l-informazzjoni ġġenerata mhix kompluta u spiss mhix aġġornata. L-informazzjoni ambjentali hija disponibbli permezz ta’ talbiet individwali iktar milli ppubblikata sistematikament. Informazzjoni aħjar fil-livelli nazzjonali, reġjonali u lokali tkun qed tippermetti l-identifikazzjoni tal-problemi ewlenin u l-iktar mezzi xierqa u effiċjenti biex nindirizzawhom. Applikazzjoni ikbar tal-prinċipju SEIS ta’ “irrapporta darba, uża spiss” jgħin jissimplifika d-domandi għall-informazzjoni. Titjib fl-għarfien dwar l-implimentazzjoni Ir-responsabbiltà ewlenija għall-implimentazzjoni hija tal-Istati Membri u dan huwa fejn joħorġu l-ikbar ħtiġijiet u aspettativi dwar l-informazzjoni ambjentali taċ-ċittadini, l-amministrazzjonijiet u n-negozji. Biex dawn jiġu ssodisfati jinħtieġu sistemi ta' informazzjoni li għandhom jiġu stabbiliti mill-Istati Membri li jiġġeneraw, jimmaniġġjaw u jikkomunikaw informazzjoni li turi kif il-liġijiet tal-UE jiġu implimentati u kkonformati fil-prattika[11]. L-informazzjoni kkonċernata trid tkopri l-istat fiżiku tal-ambjent kif ukoll miżuri amminstrattivi, elementi stabbli[12] kif ukoll dawk dinamiċi[13]. Din trid isservi utenti aħħarin differenti, hekk kif tgħin l-awtoritajiet kompetenti jamministraw il-kompiti tagħhom, il-korpi ta’ monitoraġġ jivverifikaw il-konformità u l-pubbliku biex jifhem kif huma u l-ambjent tagħhom huma protetti. Din taħdem biss jekk ikun hemm kollaborazzjoni mill-qrib bejn ix-xjenzati ambjentali, il-professjonisti tal-istatistika, l-esperti tal-ICT u l-amministraturi sabiex iwasslu informazzjoni li hija, min-naħa waħda, xjentifikament u legalment robusta u, min-naħa l-oħra, għandha tifsira għall-pubbliku ġenerali, l-esperti u dawk li jfasslu l-politika. Finalment, il-Konvenzjoni Aarhus tbassar titjib progressiv fl-informazzjoni ambjentali fuq l-internet. L-objettivi deskritti hawn taħt jimmiraw li jeżaminaw kif naħdmu b’mod aktar attiv mal-Istati Membri sabiex idaħħlu fis-seħħ sistemi tal-informazzjoni effettivi; jipprovdu informazzjoni aggregata aħjar fil-livell tal-UE; jiżguraw fiduċja fl-informazzjoni ġġenerata kumplessivament; u jgħinu lill-Istati Membri jindirizzaw l-lakuni fid-dejta u jimmonitorjaw b’mod aktar effettiv il-bidliet fil-kopertura tal-art. Objettiv: Ħidma mal-Istati Membri biex idaħħlu fis-seħħ sistemi ta’ informazzjoni aktar effettivi dwar l-implimentazzjoni Għall-obbligi ewlenin kollha tal-UE fil-qasam ambjentali, għandha tkun fis-seħħ sistema tal-informazzjoni li tippermetti s-sorveljanza tal-implimentazzjoni bl-aktar mod effiċjenti u fil-ħin possibbli, f'konformità mal-Konvenzjoni Aarhus. Pereżempju, għall-ħafna eluf ta’ stallazzjonijiet industrijali u oħrajn madwar l-Ewropa li huma suġġetti għal kontrolli speċifiċi, huwa xieraq li jkun hemm l-informazzjoni fuq l-internet marbuta mad-dispożizzjonijiet ambjentali ewlenin applikabbli. Dan ikun jippermetti l-kategoriji kollha tal-utenti li permezz ta' portal tal-internet u mappa interattiva, jikkontrollaw faċilment jekk faċilità speċifika għandhiex awtorizzazzjoni u jekk hux qed jiġu indirizzati xi problemi identifikati mid-dejta ta’ monitoraġġ jew b’mod ieħor. Id-Direttiva dwar l-Aċċess għall-Informazzjoni diġà fiha r-rekwiżiti minimi dwar d-disseminazzjoni attiva u sistematika tal-informazzjoni kif ukoll dover ġenerali biex tiżgura li l-informazzjoni hija aġġornata, korretta u komparabbli[14]. Madankollu, s’issa, dawn id-dispożizzjonijiet għadhom ma ġewx marbuta b’mod sistematiku ma' informazzjoni dwar l-implimentazzjoni ta' u l-konformità ma' liġijiet ambjentali individwali tal-UE. Il-Kummissjoni se tivvaluta · Kif tista' ttejjeb l-effettività tad-Direttiva dwar l-Aċċess għall-Informazzjoni. L-alternattivi jinkludu l-iżvilupp ta’ gwida dwar l-aħjar prattika u/jew tisħiħ propost tad-dispożizzjonijiet eżistenti. · Il-fattibbiltà għall-Istati Membri, b’appoġġ mill-Kummissjoni, biex jiżviluppaw oqfsa strutturati tal-implimentazzjoni u l-informazzjoni (Structured implementation and information frameworks - SIIFs) għal-liġijiet ambjentali ewlenin kollha tal-UE. Dawn ikunu mfassla biex jiċċaraw id-dispożizzjonijiet ewlenin ta’ direttiva kif ukoll jidentifikaw it-tipi ta’ informazzjoni meħtieġa biex juru kif il-liġi tal-UE qed tiġi implimentata fil-prattika. Is-SIIFs ikunu mmirati lejn leġiżlazzjoni eżistenti u, flimkien ma' inizjattivi taħt is-SEIS, jiggwidaw l-iżvilupp mill-Istati Membri ta' sistemi ta' informazzjoni li jissorveljaw l-implimentazzjoni fil-prattika fuq bażi kostanti. · Kif jistgħu jintużaw fondi tal-UE għall-iżvilupp, l-aġġornament u l-iskjerament ta’ sistemi ta’ informazzjoni interoperabbli rilevanti u t-taħriġ relatat, fl-Istati Membri. Objettiv: Titjib fl-informazzjoni fil-livell tal-UE Sistemi tal-informazzjoni imtejba fl-Istati Membri jkunu jeħtieġu li jkunu kkumplimentati minn prospetti aħjar mifruxa madwar l-UE biex juru kundizzjonijiet ekwi. L-AEA, flimkien mal-uffiċċju tal-istatistika tal-Unjoni Ewropea (Eurostat) u ċ-Ċentru Konġunt għar-Riċerka (JRC), żviluppat rwol dejjem akbar fl-ipproċessar tal-monitoraġġ u dejta oħra rrapportata mill-Istati Membri lill-Kummissjoni. Pereżempju, ir-rapport annwali tal-Kummissjoni dwar il-kwalità tal-ilma għall-għawm, li jiġi ppreparat bl-appoġġ tal-EEA, jipprovdi ħarsa komprensiva bl-użu ta’ dejta ġeoreferenzjata għal aktar minn 21,000 ilmijiet għall-għawn madwar l-Ewropa. Sit tal-internet se jippermetti lill-utenti jniżżlu dejta u jiċċekkjaw mapep interattivi, mil-livell Ewropew ’l isfel sal-postijiet individwali. Bħalissa qed jiġu żviluppati eżerċizzji pilota li jinvolvu l-AEA dwar l-kwalità tal-arja u l-iskart biex titjieb l-implimentazzjoni kumplessiva. Il-Kummissjoni se teżamina · Kif il-pubbliku jista’ jiġi pprovdut b’informazzjoni onlajn sistematika u mtejba dwar l-implimentazzjoni, inkluż permezz tal-użu ta' għodod tal-monitoraġġ u punti ta' riferiment trasparenti. · Kif għandu jitkompla x-xogħol mal-Istati Membri biex jiġi estiż l-approċċ użat fid-Direttiva dwar l-Ilma għall-Għawm fil-liġijiet ambjentali kollha tal-UE rilevanti u f’kollaborazzjoni mal-AEA fejn jixraq. Objettiv: Għajnuna biex niżguraw fiduċja fl-informazzjoni ġġenerata fil-livelli nazzjonali, reġjonali u lokali Il-fiduċja fil-leġiżlazzjoni ambjentali tal-UE tiddependi fuq ekwivalenza tal-isforz madwar l-Istati Membri fir-rigward tal-livell u l-affidabbiltà tal-monitoraġġ tal-istat tal-ambjent u eżerċizzji oħra li jiġġeneraw l-informazzjoni. Meta wieħed jikkunsidra r-rwol li qed jevolvi fl-ipproċessar u l-validazzjoni tad-dejta, l-AEA tinsab f’pożizzjoni tajba biex tgħin. Il-Kummissjoni qed tippjana li tkompli taħdem mal-AEA, f’konformità mal-mandat statutorju tagħha, sabiex l-Aġenzija tista’ · Tgħin lill-Kummissjoni fl-iżgurar tal-kwalità tal-arranġamenti tal-monitoraġġ tal-istat tal-ambjent fil-livell nazzjonali, teżamina s-sistemi ta’ monitoraġġ sabiex tiżgura li huma kumparabbli b’mod wiesa', adattati u ffokati b’mod adegwat fuq l-ikbar riskji. · Twettaq kompiti oħra relatati mal-forniment tal-informazzjoni dwar l-implimentazzjoni tal-miżuri ambjentali tal-UE. Objettiv: Jingħalqu lakuni importanti fl-informazzjoni dwar il-promozzjoni u l-infurzar tal-konformità, u l-monitoraġġ tal-kopertura tal-art Hemm nuqqas ta’ dejta dwar il-konformità u x-xogħol tal-infurzar li qed jitwettqu fil-livell nazzjonali mill-ispetturi, il-prosekuturi u l-qrati. Dan ifisser li mhumiex iffaċilitati l-għażliet bejn approċċi differenti lejn il-konformità, inklużi dawk kumplimentari li huma potenzjalment promettenti li jinvolvu inċentivi. Il-monitoraġġ u r-rispons lejn il-bidliet fil-kopertura tal-art huma ċentrali għas-suċċess ta' ħafna mil-leġiżlazzjoni ambjentali tal-UE bħall-kontroll tal-operazzjonijiet tal-iskart illegali u l-ġestjoni tal-ħabitats rari. L-avvanzi teknoloġiċi, bħat-tekniki tal-osservazzjoni tad-dinja, jipprovdu opportunitajiet, inkluż f’termini ta’ spejjeż ridotti tal-monitoraġġ li s’issa għadhom mhux qed jiġu sfruttati b’mod sistematiku. Il-Kummissjoni tikkunsidra li t-titjib jista’ jinkiseb permezz ta': · Ħidma mal-Istati Membri u l-varar ta’ djalogu ma’ netwerks ewlenin ta’ spetturi, prosekuturi u mħallfin sabiex jidentifikaw l-kategoriji kruċjali tal-informazzjoni u l-aħjar mezzi tal-ġbir u l-kumpilazzjoni tad-dejta. · Inizjattiva dwar l-użu mill-Istati Membri tat-tekniki tal-osservazzjoni tad-dinja biex jestendu l-effettività tal-implimentazzjoni tal-monitoraġġ fil-prattika. Għaliex l-UE teħtieġ li ttejjeb ir-rispons fil-livelli nazzjonali, reġjonali u lokali L-għarfien imtejjeb se jikkontribwixxi għal twettiq aħjar iżda waħdu mhux biżżejjed. Responsabbiltà ewlenija hija l-monitoraġġ tal-implimentazzjoni pprovdut minn korpi u persuni li għandhom doveri u/jew setgħat u drittijiet biex jindagaw, jissorveljaw, jivverifikaw, jagħtu pariri jew jiżguraw ir-responsabbiltà fir-rigward tal-obbligi ta’ konformità. Dawn jinkludu spetturi, ombudsmen, prosekuturi, qrati, awdituri nazzjonali u NGOs u ċittadini li jeżerċitaw id-drittijiet parteċipatorji u jissottomettu r-rappreżentazzjonijiet. Fil-livell tal-UE, il-Kummissjoni, il-Parlament, il-Qorti tal-Ġustizzji, l-Ombudsman Ewropew u l-AEA lkoll jeżerċitaw rwoli rilevanti. Bħala l-gwardjan tat-Trattati, il-Kummissjoni tuża s-setgħat ta’ infurzar tagħha biex tindirizza nuqqas tar-riżultati aħħarin meħtieġa. Madankollu, l-għadd kbir ta’ ksur, ilmenti u petizzjonijiet marbuta mal-leġiżlazzjoni ambjentali tal-UE jipponta lejn ħtieġa biex ġeneralment jiġi rrinforzat il-monitoraġġ tal-implimentazzjoni fl-Istati Membri. Titjib tar-rispons fil-livelli nazzjonali, reġjonali u lokali Il-Kummissjoni tipproponi li teżamina sett ta’ inizjattivi li jistgħu jindirizzaw din l-isfida. Għalkemm l-inizjattivi jistgħu jiġu applikati individwalment fuq il-merti tagħhom, dawn huma kumplimentari u jkunu aktar effettivi flimkien. Pereżempju, l-aċċess imtejjeb għall-ġustizzja mingħajr titjib fil-ġestjoni tal-ilmenti jista’ jħalli liċ-ċittadini frustrati f’sitwazzjonijiet fejn ma jixtiqux imorru l-qorti. Objettiv: Titjib fl-ispezzjonijiet u s-sorveljanza li japplikaw għal-leġiżlazzjoni tal-UE L-ispezzjonijiet u s-sorveljanza fil-livell nazzjonali huma importanti fl-iżgurar tal-fiduċja fir-rekwiżiti tal-leġiżlazzjoni ambjentali tal-UE. L-ispezzjonijiet tal-faċilitajiet industrijali diġà jibbenefikaw minn qafas li jinkludi l-kriterji minimi ta’ spezzjoni li jinsabu fir-Rakkomandazzjoni 2001/331/KE[15] u dispożizzjonijiet settorjali vinkolanti. Madankollu, lil hinn mid-dominju tal-faċilitajiet industrijali, il-firxa kompluta tal-attivitajiet li għandhom il-potenzjali ta’ impatt avvers sinifikanti fuq l-ambjent - mill-astrazzjoni tal-ilma ta’ taħt l-art għall-kummerċ fl-ispeċijiet protetti – ikunu qed jibbenefikaw mid-dispożizzjonijiet addizzjonali dwar l-ispezzjonijiet u s-sorveljanza, biex dawn pereżempju jsiru aktar issimplifikati u bbażati fuq ir-riskju. Minħabba n-natura trażversali tal-liġi ambjentali tal-UE – pereżempju, bħal bejn il-leġiżlazzjoni tal-ilma u dik dwar in-natura – approċċ bħal dan għandu jinkludi koerenza u koordinazzjoni kompluti fost l-awtoritajiet nazzjonali kompetenti. Il-kuntest biex jiġu indirizzati l-ispezzjonijiet u s-sorveljanza fil-livell nazzjonali jinkludi wkoll domandi biex ikunu żgurati kundizzjonijiet ekwi u l-grad neċessarju ta’ kooperazzjoni u konsistenza dwar kwistjonijiet li huma ta' natura transkonfinali bil-ħsieb li titjieb il-fiduċja reċiproka bejn l-Istati Membri. Il-Kummissjoni tikkunsidra li t-titjib jista’ jkun xieraq billi: · Jiġi aġġornat il-qafas eżistenti għall-ispezzjonijiet u s-sorveljanza · Jiġi vvalutat, għal-leġiżlazzjoni ġdida kollha, il-valur tal-inklużjoni ta' dispożizzjonijiet speċifiċi dwar l-ispezzjoni u s-sorveljanza, filwaqt li titqies l-esperjenza bid-dispożizzjonijiet vinkolanti eżistenti, ; · Jiġu vvalutati l-opzjonijiet biex jiġu kkumplimentati l-ispezzjonijiet u s-sorveljanza nazzjonali f’mod immirat fil-livell tal-UE, inkluż · Spezzjoni u kapaċità ta’ sorveljanza fil-livell tal-UE; · Rwol ta’ spezzjoni limitat għall-Kummissjoni li jirrispetta l-awtonomija amministrattiva tal-Istati Membri, fejn ir-Regolament dwar l-Ożonu[16] li joffri il-possibbiltà ta’ mudell, jew setgħat biex jiġu awditjati l-ispezzjonijiet ta’ Stat Membru kif previst fid-Direttiva dwar l-Esperimenti fuq l-Annimali[17]; · Użu aktar sistematiku tal-ispezzjonijiet ta’ evalwazzjoni inter pares, li jibni fuq inizjattivi eżistenti tal-IMPEL (in-netwerk tal-ispetturi nazzjonali); · Arranġamenti għall-input ta’ espert indipendenti fuq bażi ad hoc biex jindirizza sitwazzjonijiet li jippreżentaw sfidi partikolari ħafna għall-implimentazzjoni. Objettiv: Ġestjoni aħjar tal-ilmenti u medjazzjoni fil-livell nazzjonali Fil-preżent ma hemmx qafas ġenerali dwar kif l-awtoritajiet kompetenti għandhom jirrispondu għall-ilmenti fil-livell nazzjonali. Approċċ doppju li jindirizza ġestjoni tal-ilmenti diretta u fl-istadju ta' reviżjoni jagħmilha aktar probabbli li t-tħassib u r-raġunijiet tal-ilmenti jiġu ttrattati b'mod konsistenti u malajr kemm jista’ jkun. Is-sistemi ta’ ġestjoni tal-ilmenti jistgħu jtejbu l-interazzjoni bejn iċ-ċittadini u l-awtoritajiet iżda jista' jkun hemm sitwazzjonijiet fejn il-medjazzjoni jew mekkaniżmi oħra simili tar-riżoluzzjoni tat-tilwim jżidu dimensjoni utli oħra. It-titjib fil-ġestjoni tal-ilmenti fil-livell nazzjonali ma jkun bl-ebda mod qed jeffettwa d-dritt biex jsir ilment għand il-Kummissjoni iżda għandu jnaqqas il-frustrazzjoni taċ-ċittadini li tista’ tirriżulta meta l-istituzzjonijiet tal-UE jiġu mitluba jagħmlu tajjeb għan-nuqqasijiet fir-rimedji nazzjonali. Titjib bħal dan ikun konsistenti wkoll ma’ xejra riċenti f’politiki oħra tal-UE, b’mod partikolari l-leġiżlazzjoni tal-konsumatur[18], biex tagħmel dispożizzjoni speċifika għal riżoluzzjoni tal-raġunijiet tal-ilmenti u t-tilwim fil-livell nazzjonali. Il-Kummissjoni tikkunsidra li huwa siewi li tesplora inizjattiva mfassla biex ittejjeb il-ġestjoni tal-ilmenti mill-Istati Membri. Din l-inizjattiva tista’ tinvolvi, pereżempju, kriterji ġenerali vinkolanti jew kriterji ġenerali mhux vinkolanti kkumplimentati minn dispożizzjonijiet vinkolanti speċifiċi skont is-settur u jkunu jkopru: Ilmenti li jiffukaw fuq il-ħtieġa ta’ intervent ta’ awtorità kompetenti. Il-kriterji ta’ ġestjoni tal-ilmenti tal-UE ikunu qed jimmiraw lejn kundizzjonijiet ekwi f’termini tar-rispons mill-awtoritajiet kompetenti u tipprovdi salvagwardji ġenerali dwar kwistjonijiet bħall-kunfidenzjalità, iż-żamma tar-rekords u l-puntwalità.. Ilmenti li jiffukaw fuq talbiet dwar nuqqas ta’ azzjoni jew nuqqas ta’ adegwatezza amministrattivi. Il-kriterji ta’ ġestjoni tal-ilmenti tal-UE jkunu qed jimmiraw li jipprovdu liċ-ċittadini b’mezz li jġiebu n-nuqqas ta’ sodisfazzjon tagħhom għall-attenzjoni ta' korp nazzjonali ta' evalwazzjoni amministrattiva indipendenti bħall-ombudsman. Ilmenti fejn tista’ tkun xierqa l-medjazzjoni jew xi mekkaniżmu ieħor simili ta’ riżoluzzjoni tal-kunflitti. Il-kriterji tal-UE jkunu qed jagħmlu provvediment għal mekkaniżmu bħal dan biex ikopru sitwazzjonijiet fejn il-partijiet jaraw il-vantaġġ reċiproku f’riżoluzzjoni amikevoli. Objettiv: Titjib fl-aċċess għall-ġustizzja. Dispożizzjonijiet speċifiċi mmirati li jiżguraw aċċess raġonevoli għall-ġustizzja fil-preżent huma ristretti għal ftit oqsma tal-liġi ambjentali tal-UE. Proposta tal-Kummissjoni fl-2003[19] bl-għan li tiffaċilita aċċess usa’ ma avvanzatx iżda il-kuntest usa’ inbidel, b’mod partikolari l-Qorti tal-Ġustizzja riċentament ikkonfermat li l-qrati nazzjonali għandhom jinterpretaw l-aċċess għar-regoli tal-ġustizzja f’mod li huwa konformi mal-Konvenzjoni Aarhus[20]. Il-qrati nazzjonali u l-interessi ekonomiċi kif ukoll dawk ambjentali jaffaċċaw inċertezza meta jiġu biex jindirizzaw din l-isfida. Il-Kummissjoni tikkunsidra li huwa xieraq li tesplora kif ċertezza ikbar tista’ tiġi pprovduta għall-qrati nazzjonali u l-interessi ekonomiċi u ambjentali. Il-possibbiltajiet jinkludu: · L-iżvilupp ta’ gwida biex jitiqies l-ammont sinifikanti riċenti ta’ każistika sabiex titjieb l-implimentazzjoni tal-aċċess eżistenti għad-dispożizzjonijiet tal-ġustizzja[21] kif ukoll · Definizzjoni fil-livell tal-UE tal-kundizzjonijiet għal aċċess effiċjenti kif ukoll effettiv għall-qrati nazzjonali fir-rigward tal-oqsma kollha tal-liġi ambjentali tal-UE. Objettiv: Jitwettaq titjib fir-riżultati ambjentali permezz tal-bini tal-kapaċità u l-ftehimiet ta’ implimentazzjoni li li jinvolvu l-Istati Membri Fil-livell Ewropew, inħolqu netwerks minn ombudsmen, aġenziji ambjentali, spetturi, avukati li jaħdmu mal-gvernijiet, imħallfin u prosekuturi. Madankollu, minkejja għadd ta’ inizjattivi, il-potenzjal ta’ kooperazzjoni għadu ma ġiex realizzat kompletament fin-netwerks kollha. L-isfidi jinkludu l-iżgurar li n-netwerks għandhom l-istabbiltà segretarjali neċessarja biex jiffunzjonaw b’mod effettiv fuq perjodi ta’ żmien estiżi u l-identifikazzjoni u l-iżvolġiment ta’ proġetti u inizjattivi li jgħinu lill-membri tan-netwerks u jiffaċilitaw l-implimentazzjoni. In-netwerks jistgħu jkunu utli fl-Istati Membri, ukoll, pereżempju biex jinvolvu aħjar il-gvern reġjonali u lokali fl-implimentazzjoni. It-tlaqqiegħ tal-ispetturi jew l-prosekuturi nazzjonali wkoll jista’ jagħmel kontribuzzjoni sinfikanti[22]. Fejn jitfaċċaw il-problemi, hemm il-ħtieġa ta’ impenji ċari minn Stati Membri biex idaħħlu fis-seħħ miżuri, b’parametri u skedi ta’ żmien, biex jipprovdu r-riżultati meħtieġa. Dawn l-impenji jeħtieġ li jiġu formalizzati u pubblikament disponibbli, sabiex l-Istati Membri, il-Parlament Ewropew, in-negozji u ċ-ċittadini jkollhom il-fiduċja li t-tħassib tagħhom qed jiġi indirizzat f'qafas strutturat. Din l-isfida tista’ tiġi indirizzata permezz ta’ ftehimiet ta' implimentazzjoni ta' sħubija mfassla biex iwasslu għal riżultati ambjentali mtejba. Il-Kummissjoni tikkunsidra li t-titjib jista’ jinkiseb permezz ta' · Kooperazzjoni attiva fin-netwerks tal-UE, b'iffukar fuq ir-rwoli distinti u l-punti b'saħħithom tagħhom, bl-evitar tad-duplikazzjoni u l-iffaċilitar ta’ komunikazzjoni man-netwerk kollu. L-eżiti tal-kooperazzjoni għandhom jirrispettaw ir-rwoli awtonomi kemm tal-Kummissjoni kif ukoll tan-netwerks. Jistgħu jkopru appoġġ għat-taħriġ ta’ prosekuturi u investigaturi kif ukoll imħallfin. Eżiti ġodda possibbli ta’ netwerks bħal dawn jinkludu: · informazzjoni dwar approċċi kumplimentari ta’ suċċess għall-konformità u l-infurzar; · pariri jew forom oħra ta' assistenza lill-ombudsmen nazzjonali dwar l-investigazzjoni tal-ilmenti relatati mal-liġi ambjentali tal-UE; · kriterji ssuġġeriti għat-tħaddim ta’ sanzjonijiet amministrattivi u kriminali fil-każ tal-prosekuturi; · pariri dwar kif jistgħu jingħalqu l-lakuni fid-dejta dwar il-promozzjoni tal-konformità u l-ħidma tal-infurzar fil-livell nazzjonali; · pariri ġenerali dwar il-kapaċità ta’ implimentazzjoni u l-infurzar tal-proposti ambjentali tal-UE. · L-organizzazzjoni konġunta tal-avvenimenti u l-konferenzi dwar l-implimentazzjoni mal-Kumitat tar-Reġjuni u l-ħolqien ta’ pjattaforma teknika għal kooperazzjoni dwar l-ambjent bħall-pjattaforma diġà stabbilita dwar is-saħħa · Il-ftehimiet dwar l-implimentazzjoni li bihom, u mingħajr ħsara għad-dispożizzjonijiet tat-Trattati u r-rwol tal-Kummissjoni bħala gwardjan tat-Trattati, l-Istati Membri jimpjenaw ruħhom għal azzjonijiet li għandhom l-għan preventiv ta’ tisħiħ tal-kapaċità biex titwettaq implimentazzjoni effettiva jew, fejn xieraq, l-għan rimedjali li jiġu solvuti problemi speċifiċi permezz ta’ azzjoni mmirata. Il-ftehimiet dwar l-implimentazzjoni ta’ sħubija jistgħu b’mod proattiv jidderiġu l-assistenza tal-UE lejn strutturi imtejba tal-implimentazzjoni fl-Istati Membri u jistgħu jkunu marbuta ma’ inizjattivi oħra f’din il-Komunikazzjoni, bħal sistemi effettivi tal-informazzjoni, mekkaniżmi ta’ ġestjoni tal-ilmenti u spezzjonijiet. Jistgħu wkoll, abbażi ta' każijiet individwali, iħaddnu l-pjanijiet ta’ rimedju tal-Istat Membru biex jirrisolvu problemi speċifiċi permezz ta’ programmi mmirati u li għandom riżorsi adegwati ta’ ħidma li jinkludu miri, garanziji ta’ trasparenza u salvagwardji oħra. Konklużjoni Din il-komunikazzjoni tissuplimenta il-komunikazzjonijiet msemmija qabel tal-2007 u l-2008 billi tiżviluppa ideat bl-għan ewlieni li jipprovdu għodod aħjar lill-Istati Membri għat-titjib tal-implimentazzjoni fil-prattika. L-għarfien u r-rispons huma aspetti kumplimentari għall-implimentazzjoni. Biex nagħtu eżempju wieħed, għarfien aħjar jista' jħeġġeġ lill-awtoritajiet tad-dwana biex jiskjeraw aħjar l-istrateġiji ta' kontroll għall-kummerċ illegali fl-iskart u l-ispeċijiet li jinsabu fil-periklu. L-implimentazzjoni għandha prezz. Iżda l-prezz ta’ nuqqas ta’ implimentazzjoni spiss huwa ferm ogħla, u għalhekk t-teħid tal-passi proposti f’din il-komunikazzjoni jirrappreżenta investiment sod mhux biss għall-futur iżda wkoll għall-preżent. Din il-Komunikazzjoni hija indirizzata lill-Parlament Ewropew, l-Istati Membri, iċ-ċittadini tagħhom u l-atturi kollha fil-qasam tal-implimentazzjoni u l-infurzar tal-liġi ambjentali. Is-7 Programm ta’ Azzjoni Ambjentali għandu jiżgura segwitu xieraq u miżuri speċifiċi se jkunu suġġetti għall-valutazzjoni tal-impatt. [1] COM(2008) 773 finali [2] Il-Konvenzjoni dwar l-aċċess għall-informazzjoni, il-parteċipazzjoni pubblika fit-teħid tad-deċiżjonijiet u l-aċċess għall-ġustizzja f’kwistjonijiet ambjentali. [3] COM(2007) 502 finali [4] Dawn l-ideat se jiġu kondiviżi mal-pajjiżi kandidati sabiex ikunu jistgħu jagħmlu użu minnhom biex jippjanaw għall-implimentazzjoni u jtejbuha mill-bidu tal-allinjament mal-acquis tal-ambjent [5] "The costs of not implementing the environmental acquis", COWI, 2011. [6] Ibid. [7] "Implementing EU Waste Legislation for Green Growth", Bio Intelligence Service, 2011 [8] Id-Direttiva 2003/4/KE dwar l-aċċess pubbliku għat-tagħrif ambjentali u li tħassar id-Direttiva tal-Kunsill 90/313/KEE, ĠU L 41, 14.2.2003 [9] Id-Direttiva 2007/2/KE li tistabbilixxi infrastruttura għall-Informazzjoni Ġeografika fil-Komunità Ewropea (INSPIRE), ĠU L 108, 25.4.2007 [10] COM(2008)46 finali, 1.2.2008 [11] Fir-rigward tat-traspożizzjoni tad-direttivi fil-liġi nazzjonali ara d-Dikjarazzjoni Politika Konġunta tas-27 ta' Ottubru 2011 tal-Parlament Ewropew, il-Kunsill u l-Kummissjoni dwar id-dokumenti ta’ spjegazzjoni, ĠU C 369, 17.12.2011. [12] Bħal-lokazzjoni taż-żoni nominati. [13] Bħad-dejta tal-monitoraġġ. [14] L-Artikoli 7 u 8 [15] Ir-Rakkomandazzjoni 2001/331/KE tipprovdi għal kriterji minimi għall-ispezzjonijiet ambjentali fl-Istati Membri, ĠU L 118, 27.4.2001 [16] Ir-Regolament (KE) Nru 1005/2009 dwar sustanzi li jnaqqsu s-saff tal-ożonu, ĠU L 286, 31.10.2009 [17] Id-Direttiva 2010/63/UE dwar il-protezzjoni tal-annimali li jintużaw għal skopijiet xjentifiċi, ĠU L 276, 20.10.2010 [18] Id-Direttiva 2009/72/KE tal-Parlament Ewropew u tal-Kunsill tat-13 ta' Lulju 2009 dwar ir-regoli komuni għas-suq intern fil-qasam tal-elettriku u li temenda d-Direttiva 2003/54/KE - ĠU L 211, 14.8.2009 [19] COM(2003) 624 finali [20] Il-Kawża C-240/09 [21] Id-Direttiva 2003/35/KE [22] Jistgħu jissemmew eżempji mill-Irlanda u r-Reġjun Fjamming tal-Belġju.